Computerul tomograf de la Spitalul Victor Babeș din Timișoara s-a stricat din cauza suprasolicitării. Sute de pacienți COVID-19 sunt afectați.
La Spitalul Victor Babeș din Timișoara s-a stricat computerul tomograf. Aparatul este din 2018, dar a fost suprasolicitat în ultima vreme. Directorul medical al spitalului spune că situația va dura cam o săptămână.
Spitalul de Boli Infecțioase și Pneumoftiziologie Doctor Victor Babeș nu mai poate realiza investigații imagistice de tip CT persoanelor infectate cu SARS-CoV-2. Conducerea unității medicale a anunțat că aparatul s-a stricat, deoarece a fost folosit prea mult.Computerul tomograf, aparatul cu ajutorul căruia se realizează investigațiile imagistice pentru depistarea gradului de infecție cu SARS-CoV-2, nu mai poate fi folosit."Am atras atenția încă de la începutul lunii ianuarie că CT-ul, pe care l-am folosit la capacitate maximă în toată această perioadă, poate să cedeze în orice moment. De la lună la lună, numărul investigațiilor imagistice a crescut exponențial. Doar în ultimele șase luni am făcut aproape 10.000 de scanări unor pacienți infectați cu noul coronavirus. De peste 1.000 de ori mai multe decât în perioada similară din 2019. Acestora li se adaugă alte câteva mii de investigații făcute pacienților cu alte afecțiuni pulmonare. Din păcate, de ce ne era frică nu am scăpat. Una dintre componentele esențiale ale aparatului s-a consumat si trebuie inlocuită. Este vorba de tubul de raze fără de care CT-ul nu poate funcționa", a explicat Diana Manolescu, directorul medical al Spitalului de Boli Infecțioase și Pneumoftiziologie Doctor Victor Babeș Timișoara.Intervenția pentru înlocuirea piesei poate dura chiar și o săptămână, timp în care aparatul nu poate fi folosit."Nu mai putem să îi evaluăm imagistic pe pacienții care vin în triaj. Și pe parcursul unei săptămâni, cât va dura cel mai probabil înlocuirea piesei, vorbim de câteva sute de oameni care au nevoie de ajutorul nostru. Am luat legătura cu Spitalul Județean Timișoara și cu Spitalul Municipal, două unități sanitare care au CT-uri funcționale, și le-am cerut să ne ajute, să își mobilizeze echipele să realizeze aceste investigații imagistice. Sunt convins că, așa cum am sărit și noi în ajutorul lor, cand ne-au solicitat, o vor face și ei de data asta. Din păcate, ambulanțele care veneau pentru triaj la noi vor trebui acum să meargă la celelalte două unități sanitare din oraș, iar presiunea pe serviciile de urgență va crește foarte mult", a spus Cristian Oancea, managerul spitalului.Conducerea Spitalului de Boli Infecțioase și Pneumoftiziologie Doctor Victor Babeș Timișoara a trimis un memoriu autorităților locale în care a fost explicată situația. Computerul Tomograf de la Spitalul de Boli Infecțioase și Pneumoftiziologie Doctor Victor Babeș Timișoara a fost achizționat în 2018.